Foto’s: Mis veroorsaak chaos op Witbank-snelwegFoto: ER24 Verskeie ongelukke, wat vermoedelik deur swak sig weens digte mis veroorsaak is, het Maandag chaos op die N12/ N4-snelweg naby Witbank in Mpumalanga veroorsaak. “Ons kan nog nie met sekerheid sê hoeveel voertuie in die verskillende botsings betrokke was nie, maar ons weet van ten minste drie botsings op verskillende plekke waarby verskeie voertuie betrokke was,” het Russel Meiring, woordvoerder van ER24, aan Maroela Media gesê. Meiring het gesê minstens twee mense is dood en verskeie mense is beseer. Hy het gesê paramedici van verskeie nooddienste is tans op die toneel van drie ongelukke. Ligte voertuie, minibustaxi’s en swaarvoertuie was in van dié botsings betrokke. “Paramedici beskryf die situasie as chaoties en meer inligting sal deurgegee word sodra dit beskikbaar gemaak word,” het hy gesê. Madelie Loubser, ŉ motoris wat een van die ongelukke sien gebeur het, het aan Maroela Media gesê dit was ŉ ervaring wat sy nog nie eens in ŉ fliek gesien het nie. Loubser en haar man Albie, seun Luhan (21), en dogter Luné (20), is van Paarl in die Wes-Kaap. Die gesin het Sondagaand in Pretoria oornag en was Maandagoggend op pad na Pelgrimsrus vir vakansie. “Die mis was baie erg. Ons het omstreeks 09:00 stadig in die linkerbaan gery en daar het karre met ŉ hoë spoed in die regterbaan verby ons gejaag,” het Loubser gesê. Sy het gesê oomblikke daarna het een van die botsings in die regterkantse baan voor hulle plaasgevind. Wat die oorsaak was, is egter nog onbekend. “Ons was darem nie in die botsing betrokke nie. Die botsing wat ons gesien het, het sowat 1.5 km voor die Middelburg-tolplaza plaasgevind. Vyf voertuie waarvan ons bewus is, was betrokke. Ons is nie seker of iemand dood is nie, maar daar was baie ambulanse.” Loubser het gesê hulle was vir sowat twee ure op die toneel gestrand voordat hulle verder kon ry. “Ons het op die toneel gehoor dat nog ongelukke plaasgevind het. Daar was na bewering meer as 65 voertuie in al die botsings betrokke. Ons is bietjie geskok, maar gaan nou verder aan met ons vakansie,” het sy gesê. Die foto’s is deur Loubser aan Maroela Media verskaf.